# Stredozemné more

O iných významoch výrazu *stredozemné more* pozri *stredozemné more (rozlišovacia stránka)*.
Družicová snímka Stredozemného mora
Stredozemné more
**Stredozemné more** (iné názvy pozri nižšie) je vnútorné more (presnejšie: medzipevninské more) Atlantického oceánu medzi Európou, Afrikou a Áziou.

Zahŕňa všetky morské vody medzi medzi Gibraltárskym prielivom, Marmarským morom a Suezským prieplavom. V niektorých textoch Stredozemné zahŕňa aj Marmarské more, čiže hraničí s Čiernym morom. Niekedy, najmä v starších textoch, sa do Stredozemného mora zahŕňa nielen Marmarské more, ale aj Čierne more (vrátane Azovského mora).

## Názvy

Súčasný normovaný a kodifikovaný slovenský názov tohto mora je **Stredozemné more**; tento názov je doložený od 19. storočia. Občas, najmä staršie, sa vyskytujú tvary **Stredozemské more** (doložený od 19. storočia) a **Stredné more**. Zriedkavý je tvar *Mediteránne more*. Existujú aj názvy **Európske stredomorie**/ **Európske stredozemné more**, **Eurafrické stredomorie**/**Eurafrické stredozemné more** a staršie niekedy **Románske more**/**Románske stredozemné more** - všetko ako opak napr. Amerického stredomoria, čiže Amerického Stredozemného mora; názov európske Stredomorie (písaný len s veľkým S) ale môže alternatívne označovať európske krajiny okolo Stredozemného mora. V Biblii sa používa tvar **Veľké more**. Zastarané názvy sú: *medzizemné more*/*medzizemno more*/*Mezizemní moře*, *Prostredzemné veliké more*, *púlzemské more*.

Latinské názvy Stredozemného mora sú: *Mare nostrum*/*Nostrum mare* (doslova: Naše more), *More internum*/*Internum mare* (Vnútorné more), *Intestinum mare/Mare intestinum* (Vnútorné more/Domáce more), *Mare magnum*/*Magnum mare* (Veľké more), *mare* (more) a od stredoveku aj *Mare mediterraneum*/*Mediterraneum mare* (Stredozemné more).

## Hranice

Takmer celé hranice Stredozemného mora (bez Čierneho mora) tvoria časti pevnín Európa, Afrika a Ázia. Pokiaľ ide o zvyšok, teda vodné hranice, tak:

* západnú hranicu tvorí Gibraltársky prieliv (t.j. spojenie Stredozemného mora s vlastným Atlantickým oceánom), pričom Gibraltársky prieliv ešte patrí do Stredozemného mora,
* severovýchodnú hranicu tvoria (v závislosti od toho, kam sa zahrnie Marmarské more) Dardanely (t. j. spojenie Stredozemného mora s Marmarským morom) alebo ju tvorí Bospor (t. j. spojenie Stredozemného mora s Čiernym morom),
* a juhovýchodnú hranicu tvorí severný koniec Suezského prieplavu (t. j. spojenie Stredozemného mora so Suezským zálivom, ktorý sa niekedy považuje za súčasť Červeného mora).

## Základné parametre

Základné parametre Stredozemného mora (bez Čierneho mora):

* rozloha: 2 505 000 km²
* najväčšia hĺbka: 5 121 m juhozápadne od polostrova Peloponéz
* teplota vody:
	+ priemerná teplota na povrchu vo februári: od 8 °C do 17 °C, v auguste 19 °C v Lionskom zálive a smerom na východ dosahuje až 27 – 30 °C
	+ hlbinná teplota neklesá pod 13 °C, pretože do Stredozemného mora nepritekajú studené spodné vody z Atlantiku
* slanosť vody: 36 promile na západe, 39,5 promile na východe

## Časti (moria, zálivy, prielivy, ostrovy) Stredozemného mora

Pomenované moria Stredozemného mora (bez Marmarského a Čierneho mora) sú:

* v západnej časti:
	+ Alboránske more
	+ Alžírske more
	+ Baleárske more
	+ Sardínske more
	+ Ligúrske more
	+ Tyrrhenské more
* vo východnej časti:
	+ Jadranské more
	+ Iónske more
	+ Sicílske more
	+ Líbyjské more
	+ Egejské more (zahŕňa okrem iného Trácke more, Ikarské more, Myrtské more a Krétske more)
	+ Levantské more (zahŕňa okrem iného Levantské more v užšom zmysle, Karpatské more, Antalyjský záliv [=Pamfýlske more v užšom zmysle] a Kilikijské more)

Významné zálivy Stredozemného mora (bez Marmarského a Čierneho mora) sú: Lionský záliv, Janovský záliv, Terstský záliv, Tarentský záliv, Malá Syrta, Veľká Syrta, Messénsky záliv, Antalyjský záliv.

Významné prielivy Stredozemného mora (bez Marmarského a Čierneho mora) sú: Gibraltársky prieliv, Bonifácky prieliv, Sicílsky prieliv, Messinský prieliv, Otrantský prieliv a Dardanely.

Významné ostrovy Stredozemného mora (bez Marmarského a Čierneho mora) sú: Sicília (najväčší a najľudnatejší), Baleáry, Sardínia, Korzika, Kréta, Malta, Cyprus, Egejské ostrovy

## Pobrežia

Pobrežiе Stredozemného mora (bez Čierneho mora):

* еurópske je výrazne členité a výbežky pevniny v podobe polostrovov a ostrovy vyčlenili samostatné okrajové moria;
* africké je len mierne členité a nápadnejšie vnikajú doň len zálivy Veľká Syrta a Malá Syrta.

Stredozemné more (bez Čierneho mora) obmýva brehy 22 nezávislých štátov - porovnaj napr. v článku Stredomorie (Stredozemné more).

Významné prístavy (bez Marmarského a Čierneho mora) sú: Tanger Med, Algeciras, Valencia, Palma de Mallorca, Barcelona, Marseille, Janov, Neapol, Gioia Tauro, Mġarr, Birżebbuġa (Malta Freeport), Split, Salamina-Paloukia, Pireus, Solún, Izmir, Alexandria, Port Said, Bejrút, Haifa.

Významné prítoky Stredozemného mora (bez Čierneho mora) sú: Níl, Ebro, Rhôna, Pád.

## Geológia

Stredozemné more je pozostatkom niekdajšej sústavy oceánskych bazénov Tethys, z ktorej boli počas alpínskeho horotvorného procesu vyvrásnené mladé horské reťazce európskych pohorí. Oblasť Stredozemného mora je seizmicky veľmi aktívna, časté sú zemetrasenia, najmä v polostrovných územiach, ako aj aktívna vulkanická činnosť (Vezuv, Etna).

## Ekonomika

Príjemná subtropická klíma, slnečnosť, teplá voda a pekné pláže umožnili rozvoj cestovného ruchu. Svetoznáma je napr. Riviéra.

Fauna je bohatá a rôznorodá, pre rybolov sú dôležité sardinky, makrela, tuniak, ďalej sú to ustrice, langusty, koraly a pod.

Mnohé z prítokov (ako Pád) odvodňujú priemyselné oblasti, čím sa značne znečisťuje morská voda. V severných šelfových oblastiach Jadranského a Egejského mora sa ťaží ropa a zemný plyn.

## Historický význam

Oblasť Stredozemného mora je významná aj z historického hľadiska. Na jeho brehoch vznikli staroveké kultúry Egypta, Fenície, Kartága, Grécka a Ríma. Rozhodujúci význam malo Stredozemné more aj v stredoveku, stratilo ho však objavením námorných ciest do Indie a Ameriky. Jeho význam opäť vzrástol po výstavbe Suezského prieplavu.

## Iné projekty

CommonsWikislovník* Commons ponúka multimediálne súbory na tému **Stredozemné more Wikislovník ponúka heslo **Stredozemné more**

## Zdroje